CELEX: 32012D0123
Language: et
Date: 2012-02-27 00:00:00
Title: Nõukogu otsus 2012/123/ÜVJP, 27. veebruar 2012 , millega muudetakse otsust 2011/523/EL, millega osaliselt peatatakse Euroopa Majandusühenduse ja Süüria Araabia Vabariigi vahelise koostöölepingu kohaldamine

28.2.2012   
            
            
               ET
            
            
               Euroopa Liidu Teataja
            
            
               L 54/18
            
         NÕUKOGU OTSUS 2012/123/ÜVJP,
   27. veebruar 2012,
   millega muudetakse otsust 2011/523/EL, millega osaliselt peatatakse Euroopa Majandusühenduse ja Süüria Araabia Vabariigi vahelise koostöölepingu kohaldamine
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 207 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Euroopa Majandusühendus ja Süüria Araabia Vabariik sõlmisid 18. jaanuaril 1977 koostöölepingu (1) (edaspidi „koostööleping”), et edendada igakülgset koostööd omavaheliste suhete tugevdamiseks.
            
         
               (2)
            
            
               Nõukogu võttis 2. septembril 2011 vastu otsuse 2011/523/EL, (2) millega osaliselt peatatakse koostöölepingu kohaldamine seni, kuni Süüria ametiisikud lõpetavad inimõiguste süstemaatilised rikkumised ja hakkavad jälle täitma üldist rahvusvahelist õigust ja koostöölepingu aluseks olevaid põhimõtteid.
            
         
               (3)
            
            
               Pärast seda ja võttes arvesse Süürias valitseva olukorra edasist halvenemist, on liit vastu võtnud täiendavad piiravad meetmed Süüria režiimi vastu (3).
            
         
               (4)
            
            
               Seda arvestades tuleks koostöölepingu kohaldamise osalist peatamist jätkata. Kooskõlas otsuses 2011/523/EL sätestatud põhimõttega peaks peatamine olema suunatud vaid Süüria ametiisikutele ja mitte Süüria elanikele ning seda tuleks vastavalt piirata. Kuna kulla, väärismetallide ja teemantidega kauplemine on eriti kasulik Süüria režiimile ning toetab seega režiimi repressiivset poliitikat, tuleks peatamist laiendada selliselt, et see hõlmaks ka kõnealuste materjalidega kauplemist,
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsuse lisas loetletud meetmed lisatakse otsuse 2011/523/EL lisale.
   Artikkel 2
   Käesolevast otsusest teatatakse Süüria Araabia Vabariigile.
   Artikkel 3
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 27. veebruar 2012
      
         
            Nõukogu nimel
         
         
            eesistuja
         
         C. ASHTON
      
   
   
      (1)  EÜT L 269, 27.9.1978, lk 2.
   
      (2)  ELT L 228, 3.9.2011, lk 19.
   
      (3)  Nõukogu 18. jaanuari 2012. aasta määrus (EL) nr 36/2012, mis käsitleb piiravaid meetmeid seoses olukorraga Süürias (ELT L 16, 19.1.2012, lk 1); nõukogu 23. jaanuari 2012. aasta rakendusmäärus (EL) nr 55/2012, millega rakendatakse määruse (EL) nr 36/2012 (mis käsitleb piiravaid meetmeid seoses olukorraga Süürias) artikli 33 lõiget 1 (ELT L 19, 24.1.2012, lk 6); nõukogu 23. jaanuari 2012. aasta rakendusotsus 2012/37/ÜVJP, millega rakendatakse otsust 2011/782/ÜVJP, mis käsitleb Süüria vastu suunatud piiravaid meetmeid (ELT L 19, 24.1.2012, lk 33).
   
      LISA
      
         Artiklis 1 osutatud meetmed
      
      
                  „6)
               
               
                  Allpool loetletud, liidust või väljastpoolt liitu pärineva kulla, väärismetallide ja teemantide otsene või kaudne müük, tarnimine, üleandmine või eksport Süüria valitsusele ning selle avalik-õiguslikele asutustele, ettevõtetele ja ametkondadele, Süüria Keskpangale või nende nimel või juhtimisel tegutsevatele isikutele, üksustele või asutustele või nende omandis või kontrolli all olevatele üksustele või asutustele.
               
            
                  7)
               
               
                  Allpool loetletud, Süüriast või väljastpoolt Süüriat pärineva kulla, väärismetallide ja teemantide otsene või kaudne ost, import või transportimine Süüria valitsuselt ning selle avalik-õiguslikelt asutustelt, ettevõtetelt ja ametkondadelt, Süüria Keskpangalt ja nende nimel või juhtimisel tegutsevatelt isikutelt, üksustelt või asutustelt või nende omandis või kontrolli all olevatelt üksustelt või asutustelt, ning
               
            
                  8)
               
               
                  punktides 6 ja 7 nimetatud kaupadega seotud tehnilise abi või vahendusteenuste, rahastamise või rahalise abi otsene või kaudne pakkumine Süüria valitsusele ning selle avalik-õiguslikele asutustele, ettevõtetele ja ametkondadele, Süüria Keskpangale ja nende nimel või juhtimisel tegutsevatele isikutele, üksustele või asutustele või nende omandis või kontrolli all olevatele üksustele või asutustele.
               
            Käesolevas lisas osutatud kuld, väärismetallid ja teemandid on järgmised.
      
                  
                     HS-kood
                  
               
               
                  
                     Kirjeldus
                  
               
            
                  7102
               
               
                  Teemandid, töödeldud või töötlemata, raamistamata ning kinnitamata.
               
            
                  7106
               
               
                  Hõbe (sh kulla või plaatinaga pinnatud hõbe), survetöötlemata, pooltöödeldud või pulbrina.
               
            
                  7108
               
               
                  Kuld (sh plaatinaga pinnatud kuld), survetöötlemata, pooltöödeldud või pulbrina.
               
            
                  7109
               
               
                  Kullaga plakeeritud mitteväärismetallid ning hõbe, töötlemata või pooltöödeldud.
               
            
                  7110
               
               
                  Plaatina, survetöötlemata, pooltöödeldud või pulbrina.
               
            
                  7111
               
               
                  Plaatinaga plakeeritud mitteväärismetallid, hõbe või kuld, töötlemata või pooltöödeldud.
               
            
                  7112
               
               
                  Väärismetallide või väärismetallidega plakeeritud metallide jäätmed ja jäägid; muud jäätmed ja jäägid, mis sisaldavad väärismetalle või väärismetalliühendeid, mida kasutatakse peamiselt väärismetallide regenereerimiseks.”